
PROPUNERE DE DECIZIE A PARLAMENTULUI EUROPEAN
privind propunerea de numire a președintelui Consiliul de supraveghere al Băncii Centrale Europene
(N9-0053/2023 – C9‑0342/2023 – 2023/0901(NLE))
(Procedura de aprobare)
Parlamentul European,
–	având în vedere propunerea Băncii Centrale Europene din 13 septembrie 2023 (C9-0342/2023),
–	având în vedere articolul 26 alineatul (3) din Regulamentul (UE) nr. 1024/2013 al Consiliului din 15 octombrie 2013 de conferire a unor atribuții specifice Băncii Centrale Europene în ceea ce privește politicile legate de supravegherea prudențială a instituțiilor de credit[footnoteRef:1], [1:  JO L 287, 29.10.2013, p. 63.] 

–	având în vedere Acordul interinstituțional din 6 noiembrie 2013 dintre Parlamentul European și Banca Centrală Europeană privind modalitățile practice de exercitare a controlului democratic și de monitorizare a exercitării atribuțiilor conferite Băncii Centrale Europene în cadrul mecanismului unic de supraveghere[footnoteRef:2], [2:  JO L 320, 30.11.2013, p. 1.] 

–	având în vedere Rezoluția sa din 14 martie 2019 referitoare la echilibrul de gen în numirile pentru funcții în domeniul economic și monetar la nivelul UE[footnoteRef:3], [3:  JO C 23, 21.1.2021, p. 105.] 

–	având în vedere rezoluția sa din 16 ianuarie 2020 referitoare la instituțiile și organismele uniunii economice și monetare: prevenirea conflictelor de interese după ocuparea unor funcții publice[footnoteRef:4], [4:  JO C 270, 7.7.2021, p. 113.] 

–	având în vedere articolul 131 din Regulamentul său de procedură,
–	având în vedere raportul Comisiei pentru afaceri economice și monetare (A9-0000/2023),
A.	întrucât articolul 26 alineatul (3) din Regulamentul (UE) nr. 1024/2013 al Consiliului prevede că Banca Centrală Europeană trebuie să prezinte Parlamentului propunerea sa de numire a președintelui Consiliului de supraveghere și că președintele este ales pe baza unei proceduri de selecție deschise, în cadrul căreia Parlamentul și Consiliul trebuie să fie informate în mod corespunzător, de către persoane fizice cu experiență și reputație recunoscute în domeniul bancar și financiar care nu sunt membri ai Consiliului guvernatorilor;
B.	întrucât la articolul 26 alineatul (2) din Regulamentul (UE) nr. 1024/2013 al Consiliului se prevede că numirile pentru Consiliul de supraveghere trebuie să respecte principiile echilibrului între sexe, experienței și calificării, conform respectivului regulament; întrucât Parlamentul s-a angajat să asigure echilibrul de gen în pozițiile de conducere din domeniul serviciilor bancare și financiare; întrucât toate instituțiile și organele naționale și ale Uniunii ar trebui să pună în aplicare măsuri concrete pentru a asigura echilibrul de gen;
C.	întrucât, în conformitate cu a doua și a treia liniuță din capitolul II „Proceduri de selecție” din Acordul interinstituțional din 6 noiembrie 2013, Banca Centrală Europeană a adoptat, la 5 iulie 2023, o listă de propuneri pentru funcția de președinte al Consiliului de supraveghere, pe care a prezentat-o Parlamentului, însoțită de un raport de evaluare;
D.	întrucât, la 13 septembrie 2023, Banca Centrală Europeană a adoptat o propunere de numire a Claudiei Buch în calitate de președinte al Consiliului de supraveghere și a transmis propunerea respectivă Parlamentului;
E.	întrucât Comisia pentru afaceri economice și monetare a Parlamentului a procedat apoi la evaluarea calificărilor candidatului propus, în special având în vedere cerințele prevăzute la articolul 26 alineatele (2) și (3) din Regulamentul (UE) nr. 1024/2013 al Consiliului;
F.	întrucât comisia a organizat, la 20 septembrie 2023, o audiere a candidatei propuse, în cursul căreia aceasta a făcut o declarație introductivă și a răspuns ulterior la întrebările adresate de membrii comisiei,
1.	[Aprobă numirea Claudiei Buch în calitate de președintă a Consiliului de supraveghere al Băncii Centrale Europene pentru o perioadă de cinci ani]
[Refuză să aprobe numirea Claudiei Buch în calitate de președintă a Consiliului de supraveghere al Băncii Centrale Europene și solicită retragerea propunerii și prezentarea unei noi propuneri];
2.	încredințează Președintei sarcina de a transmite prezenta decizie Consiliului European, Consiliului, Comisiei, Băncii Centrale Europene, precum și guvernelor statelor membre.

